## Rješenje kojim se trgovačkom društvu Abacus brokeri dioničko društvo za poslovanje s vrijednosnim papirima, sa sjedištem u Zagrebu, odobrava prospekt o izdavanju 4.000 redovnih dionica na ime, privatnom ponudom

### NN 18/2009 (11.2.2009.), Rješenje kojim se trgovačkom društvu Abacus brokeri dioničko društvo za poslovanje s vrijednosnim papirima, sa sjedištem u Zagrebu, odobrava prospekt o izdavanju 4.000 redovnih dionica na ime, privatnom ponudom

**HRVATSKA AGENCIJA ZA NADZOR
FINANCIJSKIH USLUGA**

404

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 597. Zakona o tržištu kapitala (»Narodne novine« br. 88/08 i 146/08) te članka 22. stavak 4. Zakona o tržištu vrijednosnih papira (»Narodne novine« broj 84/02 i 138/06), Uprava Hrvatske agencije za nadzor financijskih usluga, na temelju Zahtjeva trgovačkog društva Abacus brokeri dioničko društvo za poslovanje s vrijednosnim papirima, sa sjedištem u Zagrebu, Petrova 88, za odobrenje prospekta o izdavanju dionica privatnom ponudom, na sjednici održanoj, 5. veljače 2009. godine, donijela je

RJEŠENJE

O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu ABACUS BROKERI dioničko društvo za poslovanje s vrijednosnim papirima, sa sjedištem u Zagrebu, Petrova 88, odobrava se prospekt o izdavanju 4.000 redovnih dionica na ime, privatnom ponudom, ukupne vrijednosti 400.000,00 kuna, pojedinačne nominalne vrijednosti 100,00 kuna po dionici.

2. Ovo rješenje objavit će se u »Narodnim novinama«.

Obrazloženje

I. Trgovačko društvo ABACUS BROKERI dioničko društvo za poslovanje s vrijednosnim papirima, sa sjedištem u Zagrebu, Petrova 88, (dalje u tekstu: Izdavatelj), zastupano po odvjetniku Hrvoju Šabanu iz Zagreba, Crvenog križa 23, podnijelo je Hrvatskoj agenciji za nadzor financijskih usluga (dalje u tekstu: Agencija), 23. prosinca 2008. godine, Zahtjev za odobrenje prospekta izdanja novih 4.000 redovnih dionica Izdavatelja, privatnom ponudom, te dokumentaciju, sukladno Zakonu o tržištu vrijednosnih papira (dalje u tekstu: Zakon) i Pravilniku o sadržaju zahtjeva i prilozima za odobrenje prospekta i skraćenom prospektu (»Narodne novine« broj 118/03, dalje u tekstu: Pravilnik), a 27. siječnja 2009. godine dopunu predmetnog zahtjeva.

Sukladno odredbi članka 597. Zakona o tržištu kapitala koji je stupio na snagu 1. siječnja 2009. godine, postupci pokrenuti pred Agencijom, uključujući i provedbu postupka javne ili privatne ponude vrijednosnih papira, do dana stupanja na snagu navedenog zakona, dovršit će se primjenom odredbi ZTVP-a.

Budući da je postupak za odobrenje prospekta o izdavanju redovnih dionica privatnom ponudom pokrenut pred Agencijom prije stupanja na snagu Zakona o tržištu kapitala, slijedom navedene odredbe, postupak javne ponude dionica Izdavatelja u cijelosti će se provesti sukladno odredbama ZTVP-a.

II. U provedenom postupku utvrđeno je da je Glavna skupština Izdavatelja 16. prosinca 2008. godine donijela Odluku o povećanju temeljnog kapitala izdavanjem redovnih dionica privatnom ponudom (dalje: Odluka).

Sukladno Odluci Izdavatelja, temeljni kapital Izdavatelja povećat će se sa iznosa od 600.000,00 kuna za iznos od 400.000,00 kuna na iznos od 1.000.000,00 kuna, izdavanjem 4.000 redovnih dionica na ime, nominalne vrijednosti 100,00 kuna po dionici, privatnom ponudom, uplatom u novcu.

Pravo na upis i uplatu dionica predmetnog izdanja imaju dioničari Izdavatelja upisani u depozitorij Središnje depozitarne agencije d.d. Zagreb, Heinzelova 62a, na dan 16. prosinca 2008. godine i to razmjerno njihovom udjelu u dotadašnjem temeljnom kapitalu Izdavatelja.

Upis i uplatu dionica ulagatelji su dužni izvršiti najkasnije u roku od 25 dana od dana konačnosti rješenja Agencije kojim je odobren prospekt. Izdavatelj je dužan u roku od 15 dana od dana konačnosti rješenja Agencije, prospekt dostaviti potencijalnim ulagateljima.

Predmetno izdanje dionica smatrat će se uspješnim ukoliko u navedenom roku za upis i uplatu dionica bude upisano i uplaćeno 100 % dionica koje se namjeravaju izdati.

III. Nadalje, utvrđeno je da je Izdavatelj uplatio naknadu i administrativnu pristojbu sukladno odredbi članka 4. stavak 2. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06, 11/07).

IV. Ocjenjujući utvrđeno činjenično stanje, Agencija je utvrdila da su zahtjevu za odobrenje prospekta o izdavanju redovnih dionica Izdavatelja privatnom ponudom, priloženi svi prilozi propisani Zakonom i Pravilnikom te da podneseni prospekt sadrži sve podatke u skladu s odredbom članka 21. i 26. stavak 2. Zakona.

Slijedom navedenog, ispunjeni su uvjeti za odobrenje podnesenog prospekta te je, sukladno odredbi članka 22. stavka 4. Zakona, riješeno kao u točki 1. izreke.

V. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-11/21

Urbroj: 326-111/09-4

Zagreb, 5. veljače 2009.

Zamjenik Predsjednika Uprave
Ivan Vrljić, v. r.

Ostalo, NN 18/2009-404